મહારાષ્ટ્રમાં અહમદનગર જિલ્લામાં શિરડી ખાતે પ્રસિદ્ધ સાંઈબાબા મંદિરમાં દર્શન કર્યા પછી સંબોધન કરતાં વડા પ્રધાને જણાવ્યું હતું કે સર્વેનો સમાવેશ કરે એવા વિકાસ માટે વિઘટનવાદી પરિબળોનો પરાભવ કરવાની જરૂર છે. અગાઉની યુનાઈટેડ પ્રોગ્રેસિવ એલાયન્સની સરકારોએ આર્થિક રીતે નબળા વર્ગો માટે 25 લાખ ઘર બાંધ્યાં હતાં. જ્યારે વર્તમાન એન.ડી.એ. સરકારે ચાર વર્ષમાં 1.25 કરોડ ઘર બાંધ્યાં છે. ભારતને સ્વાતંત્ર્ય પ્રાપ્તિને 75 વર્ષ પૂર્ણ થાય ત્યારે વર્ષ 2022 સુધીમાં બધા આશ્રયવિહોણા લોકોને ઘર મળે એવા અમારી સરકારના લક્ષ્યનો હું પુનરુચ્ચાર કરું છું. છેલ્લાં ચાર વર્ષમાં અમારી સરકારે ઝૂંપડામાં રહેનારાઓને પાકા ઘર મળે એ માટે પગલાં ભર્યાં છે. ભૂતકાળમાં પણ આ દિશામાં ગંભીર પ્રયાસો થયા હતા, પણ કમનસીબે તેઓનો પ્રયત્ન ચોક્કસ પરિવારના નામનો પ્રચાર કરવાનો હતો. તેમનો હેતુ ગરીબોને ઘરો આપવાને બદલે મત બૅન્ક ઊભી કરવાનો હતો. અગાઉની સરકારોએ ઘર બાંધવા માટે 18 માસ જેટલો સમય લગાડયો હતો. જ્યારે અમે ફક્ત 12 માસ કરતાં ઓછા સમયમાં ઘર બાંધ્યાં હતાં. જો યુપીએ સરકાર સત્તા ઉપર હોત તો 1.25 કરોડ ઘરો બાંધવા 20 વર્ષ જેટલો સમય લાગ્યો હોત. અમે ઘરોનું કદ વધારવા ઉપર ઘરદીઠ સહાયની રકમ 70,000 રૂપિયાથી વધારીને 1.20 લાખ રૂપિયા કરી છે. લાભાર્થીઓની પસંદગી પારદર્શક રીતે કરવામાં આવી હતી અને સબસિડીની રકમ લાભાર્થીઓનાં બૅન્ક ખાતાંમાં જમા કરવામાં આવી હતી. લોકો અને સ્રોતો એક જ છે, પણ સરકારનો હેતુ ચોખ્ખો અને સ્પષ્ટ છે, તેથી પરિણામ પણ ઝડપી હોય છે.